YOU IN EUROPE
Ετήσιος Απολογισμός Δράσης & Διαφάνειας 2023
Περισσότερες ευκαιρίες, μεγαλύτερη Eυρωπαϊκή παρουσία
Το 2023 ήταν χρονιά έντονης κινητικότητας και ταυτόχρονα ένα σημείο μετάβασης. Συνεχίσαμε να ανοίγουμε πολλές ευκαιρίες για νέους από όλη την Ελλάδα, ενώ παράλληλα αναλάβαμε πιο σταθερό ρόλο σε Eυρωπαϊκές συνεργασίες με μεγαλύτερη διάρκεια και πιο καθαρό κοινωνικό αποτέλεσμα.
Ποιοι είμαστε και ποιος έχει την ευθύνη
Το You in Europe είναι Αστική Μη Κερδοσκοπική Εταιρεία με έδρα τα Νέα Μουδανιά Χαλκιδικής. Η Γενική Συνέλευση των εταίρων είναι το καταστατικό εταιρικό όργανο. Οι τρεις εταίροι – Γρηγόριος Κυριάκου, Σταυρούλα Παγώνα και Βασίλειος Στούλος – είναι ταυτόχρονα διαχειριστές με δικαίωμα υπογραφής. Στην καθημερινή λειτουργία οι διαχειριστές έχουν σταθερό εβδομαδιαίο συντονισμό.
Η χρονιά με μια ματιά
	1.619
	1.260
	45
	158
	4,22/5

	Καθαρές αιτήσεις
	Διαφορετικά άτομα
	Ανοιχτές ευκαιρίες
	Αξιολογήσεις συμμετεχόντων
	Μέσος δείκτης


Οι αιτήσεις δείχνουν την εμβέλεια και το ενδιαφέρον που κινητοποιούν οι ευκαιρίες μας. Οι αξιολογήσεις προέρχονται από ανθρώπους που πήραν μέρος σε δράσεις και δείχνουν πώς βίωσαν την εμπειρία. Γι’ αυτό τα δύο μεγέθη παρουσιάζονται χωριστά και συμπληρωματικά.
Η ομάδα της χρονιάς
Το σχήμα προσωπικού της χρονιάς περιλάμβανε 5 εργαζομένους πλήρους απασχόλησης και 1 εργαζόμενο μερικής απασχόλησης. Οι βασικοί ρόλοι κάλυπταν διαχείριση Eυρωπαϊκών έργων, δουλειά με νέους, κινητικότητες και εθελοντισμό, επικοινωνία, διοικητική υποστήριξη και οικονομική παρακολούθηση.
Πώς χρηματοδοτήθηκε η δουλειά μας
Οι δράσεις της χρονιάς στηρίχθηκαν κυρίως μέσα από τα Eυρωπαϊκά προγράμματα Erasmus+, Ευρωπαϊκό Σώμα Αλληλεγγύης και CERV, καθώς και μέσα από διακρατικές συνεργασίες με οργανώσεις της κοινωνίας των πολιτών. Στον δημόσιο απολογισμό αναφέρουμε τις πηγές και τα είδη χρηματοδότησης, όχι τα απόλυτα ποσά ανά πρόγραμμα ή τον συνολικό ετήσιο κύκλο εργασιών.
Τι κάναμε στην πράξη
Οι τίτλοι των ευρωπαϊκών προγραμμάτων από μόνοι τους δεν λένε πολλά. Γι’ αυτό κρατάμε όσα χαρακτήρισαν πραγματικά τη χρονιά και εξηγούμε με απλά λόγια τι ήταν το καθένα.
Get the Net
Το Get the Net είναι ένα ευρωπαϊκό δίκτυο 11 οργανώσεων νεολαίας από 11 χώρες, με συντονιστή το You in Europe. Οι οργανώσεις δουλεύουν πάνω σε κοινούς στόχους γύρω από τη δημοκρατική συμμετοχή των νέων, συντονίζουν τοπικές δράσεις και ανταλλάσσουν εργαλεία και εμπειρία.
Leave Your Mark (LYM)
Μια συνεργασία 10 οργανώσεων από 9 χώρες της Ευρωπαϊκής Ένωσης, με επίκεντρο τη δημοκρατική συμμετοχή και την ποιοτική ενημέρωση. Στόχος ήταν οι νέοι και οι πολίτες να καταλαβαίνουν καλύτερα πώς λειτουργεί η Ευρώπη, να ξεχωρίζουν την αξιόπιστη πληροφορία από την παραπληροφόρηση και να συμμετέχουν πιο ουσιαστικά στη δημόσια ζωή.
From Inside Out
Μια συνεργασία 5 οργανώσεων από Ισλανδία, Ελλάδα, Πορτογαλία, Σλοβενία και Ισπανία για την ψυχική υγεία και την ευεξία των νέων. Δημιουργήθηκε ανοιχτό toolbox με 8 δραστηριότητες μη τυπικής μάθησης για το άγχος, το στίγμα, την παραπληροφόρηση και την αναζήτηση υποστήριξης.
CITY DEAL – Play for Your Future
Μια συνεργασία Ελλάδας και Πολωνίας που έκανε την αγωγή του πολίτη πιο βιωματική. Από τη συνεργασία δημιουργήθηκε επιτραπέζιο παιχνίδι για τις βιώσιμες πόλεις, τους κοινούς πόρους και τις αποφάσεις που παίρνουν οι πολίτες για τον τόπο τους.
Gender Conscious Practice & Youth Work
Μια ευρωπαϊκή συνεργασία που συντονίστηκε από το You in Europe και δούλεψε πάνω στην ισότητα των φύλων στη δουλειά με νέους. Δημιουργήθηκαν πρακτικά εργαλεία για στερεότυπα, ισότιμη συμμετοχή, διαθεματικότητα, ενεργητική ακρόαση και μη βίαιη επικοινωνία.
Τι αποτέλεσμα μπορούμε να αποδείξουμε
Το 2023 συγκεντρώθηκαν 158 καθαρές αξιολογήσεις από ανθρώπους που πήραν μέρος σε δράσεις του You in Europe. Ο μέσος δείκτης της χρονιάς ήταν 4,22/5. Οι αξιολογήσεις αυτές μας δίνουν άμεση εικόνα για την εμπειρία των συμμετεχόντων και συμπληρώνουν τον δείκτη ενδιαφέροντος που αποτυπώνεται στις αιτήσεις.
Στο συνολικό αρχείο αξιολογήσεων του οργανισμού έχουν συγκεντρωθεί 1.090 καθαρές αξιολογήσεις και 11.426 συγκρίσιμες βαθμολογίες σε κλίμακα 1–5. Ο συνολικός μέσος δείκτης είναι περίπου 4,23/5 και το 79,4% των συγκρίσιμων βαθμολογιών βρίσκεται στο 4 ή 5 στα 5.
Τι έμεινε μετά τα projects
· Ένα σταθερό ευρωπαϊκό δίκτυο 11 οργανώσεων γύρω από τη συμμετοχή των νέων.
· Ανοιχτό toolbox 8 δραστηριοτήτων για την ψυχική υγεία και την ευεξία των νέων από το From Inside Out.
· Η βάση για το εκπαιδευτικό παιχνίδι CITY DEAL και εργαλεία γύρω από την ισότητα των φύλων.
· Πιο σταθερές συνεργασίες που δεν τελειώνουν μαζί με μία μεμονωμένη κινητικότητα.
Που πήγαν οι δαπάνες μας
Δεν δημοσιεύουμε το συνολικό ύψος των ετήσιων εσόδων. Δημοσιεύουμε όμως την κατανομή των δαπανών, τον τρόπο με τον οποίο «σπάει» το κόστος της ομάδας και έναν δείκτη οικονομικής δραστηριότητας που δείχνει την εξέλιξη χωρίς να αποκαλύπτει απόλυτα ποσά.
	2023
	2024
	2025

	100
	123
	128


Ο δείκτης χρησιμοποιεί το 2023 ως βάση = 100. Δείχνει μόνο τη σχετική μεταβολή της οικονομικής δραστηριότητας από χρονιά σε χρονιά, όχι τον κύκλο εργασιών ή τα απόλυτα έσοδα.


	Πού πήγαν οι δαπάνες
	Ποσοστό
	Με απλά λόγια

	Δράσεις και προγράμματα
	60,98%
	Μετακινήσεις, φιλοξενία, δραστηριότητες, υλικά, συμμετέχοντες και άλλες άμεσες δαπάνες των έργων.

	Ομάδα, συνολικά
	32,80%
	Καθαρές αποδοχές, ασφαλιστικές εισφορές και φόροι μισθοδοσίας.

	↳ Καθαρές αποδοχές
	20,95%
	Το μέρος που μπήκε πραγματικά στους λογαριασμούς των ανθρώπων της ομάδας.

	↳ Ασφαλιστικές εισφορές
	9,70%
	Εισφορές εργαζομένων και εργοδότη προς το ασφαλιστικό σύστημα.

	↳ Φόροι μισθοδοσίας
	2,16%
	Υποχρεωτικές φορολογικές κρατήσεις που αποδόθηκαν στο Δημόσιο.

	Γενική λειτουργία και υποστήριξη
	6,22%
	Γραφείο, βασικές υπηρεσίες, εξοπλισμός και καθημερινή διοικητική λειτουργία.


Με απλά λόγια: το 93,78% των συνολικών δαπανών της χρονιάς κατευθύνθηκε σε δράσεις/προγράμματα και στην ανθρώπινη ομάδα που τα σχεδιάζει, τα οργανώνει και τα υλοποιεί.
Από κάθε 100 € δαπάνης, 20,95 € έφτασαν ως καθαρές αποδοχές στους ανθρώπους της ομάδας, 9,70 € αφορούσαν ασφαλιστικές εισφορές και 2,16 € φόρους μισθοδοσίας. Το συνολικό κόστος της ομάδας (32,80%) είναι επομένως αισθητά μεγαλύτερο από το ποσό που φτάνει τελικά ως καθαρή αμοιβή.
Τι θέλουμε να βελτιώσουμε
Θέλουμε οι κινητικότητες και τα ευρωπαϊκά projects να συνδέονται ακόμη περισσότερο με μια κοινότητα νέων που επιστρέφει, συμμετέχει ξανά, αναλαμβάνει ρόλους και μεταφέρει την εμπειρία της σε άλλους.
Πώς διαβάζουμε τα στοιχεία
Τα στοιχεία προέρχονται από τα αρχεία έργων και συμμετοχής του You in Europe, τις αξιολογήσεις των συμμετεχόντων, τις τελικές εκθέσεις και τα παραδοτέα, καθώς και από τα λογιστικά βιβλία και τις μισθοδοτικές καταστάσεις. Οι αιτήσεις χρησιμοποιούνται ως δείκτης ενδιαφέροντος και εμβέλειας, ενώ οι αξιολογήσεις αποτυπώνουν την εμπειρία ανθρώπων που συμμετείχαν στις δράσεις. Τα οικονομικά στοιχεία παρουσιάζονται δημόσια ως ποσοστά και δείκτες, χωρίς δημοσιοποίηση του συνολικού ετήσιου οικονομικού μεγέθους.
Τι κρατάμε από τη χρονιά
Το 2023 μας έδειξε ότι μπορούμε να συνδυάζουμε μεγάλη κινητικότητα νέων με πιο σταθερές ευρωπαϊκές συνεργασίες. Το επόμενο βήμα είναι αυτή η εμπειρία να μετατρέπεται σε συνέχεια, κοινότητα και μετρήσιμο αποτέλεσμα.

